
மனுஷருடைய அக்கிரமம் பூமியில் பெருகுகிறது. கர்த்தர் தம்முடைய   நீதியினால் முழுஉலகத்தையும்   தண்டிக்கிறார். பூமியின்மீது ஜலப்பிரளயம் உண்டாயிற்று. மனுஷருடைய  இருதயத்தின்  நினைவுகளெல்லாம்  பொல்லாததாயிருக்கிறது (ஆதி 6:1#5,11,12). மனுஷருடைய அக்கிரமம்  கர்த்தருடைய இருதயத்திற்கு விசனமாயிருக்கிறது    (ஆதி 6:6,7). 

நோவாவுக்கு கர்த்தருடைய கண்களில் கிருபை  கிடைக்கிறது  (ஆதி 6:8#10).  தேவன் தம்முடைய திட்டத்தை நோவாவுக்கு வெளிப்படுத்துகிறார்  (ஆதி 6:13,17).  கர்த்தர்  நோவாவிடம்  கொப்பேர் மரத்தால்  ஒரு பேழையை உண்டாக்குமாறு சொல்லுகிறார்              (ஆதி 6:14#16). 

கர்த்தர் நோவாவோடு தம்முடைய உடன்படிக்கையை ஏற்படுத்துகிறார்.  கர்த்தருக்கு சித்தமானவர்கள் பேழைக்குள் பிரவேசிக்கிறார்கள்  (ஆதி 6:18#21). தேவன் தனக்கு கட்டளையிட்டபடியெல்லாம்  நோவா செய்து முடிக்கிறார் (ஆதி 6:22).



தேவகுமாரரும் மனுஷகுமாரத்திகளும் 

ஆதி 6:1,2



ஆதி 6:1. மனுஷர் பூமியின்மேல் பெருகத்துவக்கி, அவர்களுக்குக் குமாரத்திகள் பிறந்தபோது: 

ஆதி 6:2. தேவகுமாரர் மனுஷகுமாரத்திகளை அதிக சௌந்தரியமுள்ளவர்களென்று கண்டு, அவர்களுக்குள்ளே தங்களுக்குப் பெண்களைத் தெரிந்துகொண்டார்கள்.



பூர்வகாலத்திலே மனுஷர் மத்தியில்  பாவமும் துன்மார்க்கமும் அதிகரிக்கிறது.  மனுஷர் பூமியின்மேல் பெருகுகிறார்கள். தேவன் தம்முடைய சாயலாக மனுஷனை சிருஷ்டித்தார்.  அவர்களை ஆணும் பெண்ணுமாக சிருஷ்டித்தார்.  தேவன் அவர்களை நோக்கி, ""நீங்கள் பலுகிப்பெருகி,  பூமியை நிரப்புங்கள்'' (ஆதி 1:28) என்று  சொன்னார். தேவனுடைய வார்த்தையின் பிரகாரமாக மனுஷர் பூமியின்மேல் பெருகத் துவங்குகிறார்கள். 

மனுஷர் இந்தப் பூமியில் பலுகிப்பெருகுவது  கர்த்தருடைய ஆசீர்வாதம்.  அவர்கள்  தங்கள் சந்ததிகளால் பூமியை நிரப்புவது  அவர்களுக்கு மேன்மையான காரியம்.   ஆனால்   அவர்களோ  கர்த்தர் தங்களுக்கு கொடுத்த ஆசீர்வாதத்தை, சாபமாக மாற்றுகிறார்கள். பூமியின்மேல்  மனுஷர் பெருகும்போது,  மனுஷர் மத்தியிலே பாவிகளும் பெருகுகிறார்கள்.  பாவிகள் பெருகும்போது, பாவமும் பெருகும்.  

பாவம் வேகமாக பரவும் புற்றுநோயைப்போன்றது.  ஒரு பட்டணத்தின் ஜனத்தொகை அதிகமாயிருக்கும்போது,  ஜனங்கள் மத்தியில் நோய்கள் வேகமாக பரவும். அதுபோலவே பூமியின்மேல் மனுஷர் பெருகும்போது, அவர்களுடைய பாவங்களும் அக்கிரமங்களும் பெருகும்.

பூமியின்மேல்  பெருகின மனுஷருக்கு  குமாரத்திகள் பிறக்கிறார்கள். தேவகுமாரர் மனுஷகுமாரத்திகளை அதிக சௌந்தரியமுள்ளவர்களென்று கண்டு, அவர்களுக்குள்ளே தங்களுக்குப் பெண்களைத் தெரிந்துகொள்கிறார்கள்    (ஆதி 6:2).

""தேவகுமாரர்'' என்னும் இந்த வாக்கியம் சேத்தின் குமாரரைக் குறிப்பதாக ஒருசிலர் வியாக்கியானம் கூறுகிறார்கள். ஆனால் இந்த வாக்கியம் தேவனுடைய குமாரரையே குறிக்கும் என்று சிலர் விளக்கம் சொல்லுகிறார்கள். இவர்கள் 1பேதுரு 3:19; 2பேதுரு 2:4; யூதா 1:6-7 ஆகிய வசனங்களில் கூறப்பட்டிருக்கும் விழுந்துபோன தூதர்கள் ஆவார்கள். 

சிருஷ்டிப்பின் நாளிலிருந்து 235 வருஷங்கள் வரையிலும் சேத்திற்கு குமாரர்கள் யாரும் பிறக்கவில்லை. அவனுடைய குமாரனுக்கும் சிருஷ்டிப்பின் நாளிலிருந்து 325 வருஷங்கள் வரையில் குமாரர்கள் யாரும் பிறந்ததாக வேதவசனம் கூறவில்லை.  (ஆதி 5:3,6,9) ஆகையினால் தேவகுமாரர் என்னும் வாக்கியம்  சேத்தின் குமாரரைக் குறிக்காது என்பது இவர்களுடைய வியாக்கியானம்.

எபிரெய மொழியில் ""மனுஷனுடைய குமாரத்திகள்'' என்று ஒருமையில் கூறப்பட்டிருக்கிறது. மனுஷன் என்னும் வார்த்தை எபிரெய மொழியில் ஒருமையில் கூறப்பட்டிருந்தால் அது ஆதாமைக் குறிக்கும். ஆகையினால் இங்கு மனுஷருடைய குமாரத்திகள் என்னும் வாக்கியம் ஆதாமின் குமாரத்திகளைக் குறிக்கும் என்றும் சிலர் விளக்கம் சொல்லுகிறார்கள்.

தேவகுமாரர் என்னும் வார்த்தைக்கு, ""கர்த்தரை ஆராதிக்கிறவர்கள்'' என்று பொருள். மனுஷகுமாரத்திகள் என்னும் வார்த்தைக்கு, தேவனை ஆராதியாத  உலகப்பிரகாரமான  ஜனங்களின் குமாரத்திகள் என்று பொருள்.  மனுஷகுமாரத்திகள்  தேவனிடத்தில் பக்தியில்லாதவர்கள். இவர்கள்  தேவனுக்கும்,  அவருடைய வார்த்தைக்கும் அந்நியர்கள் என்பது மற்றொரு வியாக்கியானம்.

சேத்தின் சந்ததியை சேர்ந்தவர்கள்  கர்த்தரை ஆராதிக்கவேண்டும்.  அவருடைய வார்த்தைக்கு கீழ்ப்படிந்து ஜீவிக்கவேண்டும்.  ஆனால்   அவர்களோ  கர்த்தரை  நம்பவுமில்லை, அவரை ஆராதிக்கவுமில்லை.   காயீனும்  அவனுடைய  சந்ததியும் சபிக்கப்பட்டவர்கள்.  மனுஷகுமாரத்திகள்  என்னும் பெயர்  காயீனின் சந்ததியாரை குறிக்கிற வார்த்தை.  கர்த்தரை நம்புகிற தேவகுமாரர்,  கர்த்தரை நம்பாத, கர்த்தரால் சபிக்கப்பட்ட  காயீனின்  குமாரத்திகளை விவாகம்பண்ணுகிறார்கள். 

காயீனின் குமாரத்திகள்  அதிக சவுந்தரியமுள்ளவர்களாயிருக்கிறார்கள்.  சேத்தின் குமாரர்களோ அவர்களுடைய அழகில் மயங்கி, அவர்களுக்குள்ளே  தங்களுக்கு பெண்களைத் தெரிந்துகொள்கிறார்கள். சேத்தின் சந்ததியாருக்கும், காயீனின் சந்ததியாருக்கும்  விவாக சம்பந்தமுண்டாயிற்று.      விசுவாசியும் அவிசுவாசியும் விவாகம்பண்ணிக்கொள்கிறார்கள். 

கர்த்தரை ஆராதிக்கிற தேவகுமாரர்  தங்கள் கண்களின்  இச்சைகளுக்கு அடிமைகளாகிறார்கள்.  அவர்கள்  தங்கள் கண்களின் பார்வையால் வழிநடத்தப்படுகிறார்கள். அவர்கள் மனுஷகுமாரத்திகளைப் பார்க்கும்போது,  அவர்களை  அதிக சௌந்தரியமுள்ளவர்களாக காண்கிறார்கள். அவர்களுடைய கண்களால் ஸ்திரீகளின் சௌந்தரியத்தை மாத்திரமே காணமுடிகிறது. 

மனுஷன் முகத்தைப் பார்க்கிறான்.  கர்த்தரோ மனுஷருடைய இருதயங்களை ஆராய்ந்து பார்க்கிறார்.  தேவகுமாரரால்  மனுஷகுமாரத்திகளின்  இருதயங்களைப் பார்க்க முடியவில்லை. அவர்கள்  மனுஷகுமாரத்திகளின் முகசௌந்தரியத்தை மாத்திரமே பார்க்கிறார்கள்.

தேவகுமாரருடைய கண்களின் பார்வை  அவர்களை வஞ்சிக்கிறது. அவர்கள்  மனுஷகுமாரத்திகளின்  சௌந்தரியத்தைக் கண்டு, அதிலே மயங்கி,      அவர்களுக்குள்ளே  தங்களுக்கு பெண்களைத் தெரிந்துகொள்கிறார்கள்.  தேவகுமாரர்  மனுஷகுமாரத்திகளை விவாகம்பண்ணுகிறார்கள். 

தேவகுமாரர் அந்நிய ஸ்திரீகளை விவாகம்செய்து பாவம் செய்கிறார்கள்.  இதன் விளைவாக  தேவகுமாரர் மத்தியிலே  பாவம் பெருகிற்று. 

""அந்நிய நுகத்திலே அவிசுவாசிகளுடன் பிணைக்கப்படாதிருப்பீர்களாக; நீதிக்கும் அநீதிக்கும் சம்பந்தமேது? ஒளிக்கும் இருளுக்கும் ஐக்கியமேது?'' (2கொரி 6:14). 

தேவகுமாரர் தங்கள்        சுயபலத்தையும்,  சுயமுயற்சிகளையும் நம்புகிறார்கள்.  மனுஷகுமாரத்திகளை விவாகம்பண்ணினாலும்,  அவர்களை  தேவகுமாரத்திகளாக  மாற்றிவிடலாம்     என்று தேவகுமாரர் நினைக்கிறார்கள்.  ஆனால்  மனுஷகுமாரத்திகள்,  தேவகுமாரர்களை,  மனுஷகுமாரர்களாக மாற்றிவிடுகிறார்கள். 

இந்த சம்பவத்தைப்போலவே, தற்காலத்திலும்  விசுவாசிகள்  மத்தியில்  சில விவாக சம்பந்தம் நடைபெறுகிறது.    ஒரு சில விசுவாசிகள் அவிசுவாசிகளை  விவாகம்பண்ணுகிறார்கள்.  அவர்களை  விசுவாசிகளாக மாற்றிவிடலாம் என்று  நினைக்கிறார்கள். ஆனால்   சில சமயங்களில்  விசுவாசிகள் நினைப்பதுபோல நடைபெறுவதில்லை.  

அவிசுவாசிகள்  விசுவாசிகளாக மாறுவதற்கு பதிலாக,  விசுவாசிகள்  அவிசுவாசிகளாக மாறிவிடுகிறார்கள்.  ஆகையினால்  விவாக சம்பந்த விஷயங்களில்  விசுவாசிகள் மிகவும் கவனமாயிருக்கவேண்டும். துன்மார்க்கன்  நீதிமானாக மாறுவதற்கு பதிலாக,  நீதிமான் துன்மார்க்கனாக  மாறுவதற்கும் வாய்ப்புள்ளது.  

கர்த்தருடைய ஆவி 

ஆதி 6:3



ஆதி 6:3. அப்பொழுது கர்த்தர்: என்      ஆவி என்றைக்கும் மனுஷனோடே போராடுவதில்லை; அவன் மாம்சந்தானே, அவன் இருக்கப் போகிற நாட்கள் நூற்றிருபது வருஷம் என்றார். 

பூமியின்மேல் மனுஷர் பெருகியிருக்கிறார்கள்.  தேவகுமாரர்  மனுஷகுமாரத்திகளை விவாகம் பண்ணுகிறார்கள்.  மனுஷருடைய  அக்கிரமம் பூமியிலே பெருகுகிறது. அவர்களுடைய  இருதயத்தின் நினைவுகள்  பொல்லாததாயிருக்கிறது.  இதனால்     கர்த்தர் அவர்களை பார்த்து  மனஸ்தாபப்படுகிறார்.  அவருடைய இருதயம் விசனமாயிருக்கிறது. 

மனுபுத்திரர் தங்கள் பாவங்களுக்கு மனந்திரும்புவார்கள் என்று  கர்த்தர் எதிர்பார்க்கிறார். கர்த்தருடைய ஆவி  மனுஷரோடே போராடுகிறது. ஆனால் மனுஷரோ  தங்கள் பாவங்களுக்கு மனந்திரும்பாமல்,  தொடர்ந்து துணிகரமாய்ப் பாவம் செய்கிறார்கள். கர்த்தர்  நீடியபொறுமையோடு காத்திருக்கிறார்.  மனுபுத்திரர்  கர்த்தருடைய பொறுமையை  அசட்டைபண்ணுகிறார்கள்.

மனுஷனுர் மனந்திரும்பாமல்,  தங்களுடைய அக்கிரமத்தை  பெருக்கும்போது, கர்த்தருடைய             ஆவி  மனுஷரோடே போராடுவதில்லை.  ""என் ஆவி  என்றைக்கும் மனுஷனோடே  போராடுவதில்லை'' என்று கர்த்தர் சொல்லுகிறார்.

மனுஷன் பாவம் செய்யும்போது கர்த்தருடைய ஆவியானவர் அவனுடைய பாவத்தை  அவனுக்கு உணர்த்துகிறார்.  அவனுடைய மனச்சாட்சியின் மூலமாக  அவனைக் கடிந்துகொள்கிறார்.  அவனுக்கு ஆவிக்குரிய  புத்திமதிகளை சொல்லுகிறார்.  மனுஷன் கர்த்தருடைய வார்த்தைக்கு செவிகொடுத்து, தன்னுடைய  பாவத்தை விட்டு விலகி, கர்த்தரிடத்தில் வந்து சேரவேண்டும்.  இதற்காகவே  கர்த்தருடைய ஆவியானவர் மனுஷனோடு போராடுகிறார்.  

மனுஷன் கர்த்தருடைய வார்த்தைக்கு  செவிகொடுக்காமல்,  அவருக்கு விரோதமாக எதிர்த்து நிற்கக்கூடாது. ஆவியானவர்  மனுஷனுடைய பாவத்தை அவனுக்குள் உணர்த்தும்போது மனுஷன் தன்னுடைய ஆவியை அவித்துப்போடக்கூடாது.  அவன்  கர்த்தருக்கு விரோதமாக எப்போதும் கலகம்பண்ணிக்கொண்டிருக்கக்கூடாது.  

மனுஷன் தன் பாவத்திற்கு மனந்திரும்பவேண்டும் என்பது கர்த்தருடைய விருப்பம்.  இதற்காகவே  கர்த்தருடைய ஆவியானவர் மனுஷனோடு போராடுகிறார்.  கர்த்தர் மனுஷனோடு போராடினாலும்,  அவர்  எப்போதும் போராடிக்கொண்டிருக்கமாட்டார்.  

""எப்பிராயீம் விக்கிரகங்களோடு இணைந்திருக்கிறான், அவனைப் போகவிடு'' (ஓசி 4:17).

கர்த்தருடைய ஆவியானவர்  மனுஷனோடே  என்றைக்கும் போராடாமல் இருப்பதற்கு ஒரு காரணமுள்ளது.  மனுஷன்  மாம்சமாயிருக்கிறான்.  இதுவே கர்த்தர் சொல்லும் காரணம். கர்த்தர் ஆவியாயிருக்கிறார்.  மனுஷன்  மாம்சமாயிருக்கிறான். அவனிடத்தில் மாம்ச சுபாவம் இருக்கிறது.

மனுஷனுடைய மாம்சசுபாவம்,  கர்த்தருடைய ஆவிக்குரிய சுபாவத்திற்கு விரோதமாக எதிர்த்து நிற்கிறது.  மனுஷனுக்குள் ஆவிக்குரிய போராட்டம் நடைபெற்றாலும்,  மனுஷன்  தன்னுடைய மாம்சத்தின் இச்சைகளுக்கு முக்கியத்துவம் கொடுக்கிறான்.  கர்த்தர்  கொடுக்கிற கிருபையின் காலத்தை மனுஷன் அசட்டைபண்ணுகிறான்.  அவன்  நித்திய காலத்திற்கும் உயிரோடிருக்கப் போகிறவனல்ல. மனுஷனுக்கு மரணம் நியமிக்கப்பட்டிருக்கிறது.  மனுஷன் மரித்த பின்பு, அவன் தன் பாவத்திற்கு  மனந்திரும்புவது என்பது இயலாத காரியம்.  

மனுஷன் உயிரோடிருக்கும் வரையிலும், கர்த்தருடைய ஆவியானவர் அவனோடு போராடுவார். மனுஷன் உயிரோடிருக்கும்போதே தன்னுடைய பாவத்திற்கு மனந்திரும்பவேண்டும் என்று  கர்த்தர் எதிர்பார்க்கிறார்.  மனுஷன்  மரித்த பின்பு, அவன் மனந்திரும்புவதற்கு வாய்ப்பில்லை. மனுஷன் மரிக்கும்போது, அவனுக்குள் ஆவியானவரின் போராட்டமும் முடிவு பெறுகிறது.

மனுஷன் நித்தியமானவனல்ல.  கர்த்தர் மனுஷனைப்பற்றிச் சொல்லும்போது,  ""அவன் மாம்சந்தானே, அவன் இருக்கப்போகிற நாட்கள்  நூற்றிருபது வருஷம்'' என்று சொல்லுகிறார்.  மனுஷன் உயிரோடிருக்கும் நாளெல்லாம்,  கர்த்தருடைய ஆவியானவர்  அவனோடு போராடுகிறார். இது கர்த்தருடைய சுத்த கிருபை.  அவர் நீடியபொறுமையுள்ளவர்.  ஆனாலும்  கர்த்தருடைய பொறுமைக்கும்  ஒரு முடிவு உண்டு.  அதற்கும்  ஒரு எல்லை உண்டு.  கர்த்தர் பொறுமையாயிருக்கும் காலத்தை மனுஷன் அசட்டை பண்ணிவிடக்கூடாது.  

மனுஷனுடைய பாவத்தை  அவனுக்கு உணர்த்துவதற்காக,  கர்த்தர் பல சமயங்களில் அவனைத் தண்டிக்கிறார்.  ஒரு சிலர் எவ்வளவுதான் தண்டிக்கப்பட்டாலும்,  தங்கள் பாவங்களுக்கு மனந்திரும்பாதிருக்கிறார்கள். அவர்கள் தங்கள் இருதயங்களைக் கடினப்படுத்துகிறார்கள்.  தண்டனைகள்  ஒருபோதும் பாவமன்னிப்பு ஆகாது. 

""என் ஆவி என்றைக்கும் மனுஷனோடே போராடுவதில்லை'' என்னும் இந்த வாக்கியத்தில் மனுஷன் என்பதற்கான எபிரெய வார்த்தை ஆதாம் என்பதாகும்.  இந்த வார்த்தை சுட்டுச்சொல்லோடு  பயன்படுத்தப்பட்டிருப்பதினால் இது ஆதாம் என்ற மனுஷனைக் குறிக்கும். ஆதாம் மாம்சமாக இருக்கிறார். எல்லா மனுஷருமே மாம்சமாக இருக்கிறார்கள். 

ஆயினும் இந்த வாக்கியம் ஆதாம் இருக்கப்போகிற நாட்கள் 120 வருஷம்  என்று பொருள்படுகிறது (ஆதி 6:3).     ஆதாம் மனந்திரும்புவதற்கு தேவன் 120 வருஷத்தை அவருக்குக் கூட்டிக் கொடுத்திருக்கிறார். தன்னைச் சிருஷ்டித்த சிருஷ்டிகருடைய சித்தத்திற்கு அவர் இந்த 120 வருஷத்திற்குள் தன்னைக் கீழ்ப்படுத்திக் கொள்ள வேண்டும். ஆனால் இந்தக் காலத்திற்குள் ஆதாம் மனந்திருந்தி தேவனோடு ஒப்புரவானாரா? என்பது தெரியவில்லை.   

மனுஷனுடைய அக்கிரமம்

ஆதி 6:4,5 



ஆதி 6:4. அந்நாட்களில் இராட்சதர் பூமியிலே இருந்தார்கள்; பின்பு தேவகுமாரர் மனுஷ குமாரத்திகளோடே கூடுகிறதினால், இவர்கள் அவர்களுக்குப் பிள்ளைகளைப் பெற்றபோது, இவர்களும் பூர்வத்தில் பேர்பெற்ற மனுஷராகிய பலவான்களானார்கள். 

ஆதி 6:5. மனுஷனுடைய அக்கிரமம் பூமியிலே பெருகினது என்றும், அவன் இருதயத்து நினைவுகளின் தோற்றமெல்லாம் நித்தமும் பொல்லாததே என்றும், கர்த்தர் கண்டு,

பூர்வகாலத்தில் பூமியிலே அக்கிரமம் பெருகிற்று. ஜனங்கள் துன்மார்க்கராயிருக்கிறார்கள். பலமுள்ளவர்கள்  பலவீனமானவர்களை ஒடுக்குகிறார்கள். மனுபுத்திரர்  அன்புக்கு முக்கியத்துவம் கொடுக்காமல் பலவந்தத்திற்கு முக்கியத்துவம் கொடுக்கிறார்கள். பூர்வத்திலே இராட்சதரும், பேர் பெற்ற மனுஷராகிய பலவான்களும் பூமியிலே இருந்தார்கள். 

ஏனோக்கின் புத்திரர் இராட்சதர்  என்று அழைக்கப்படுகிறார்கள். ""அங்கே இராட்சதப் பிறவியான ஏனாக்கின் குமாரராகிய இராட்சதரையும் கண்டோம்; நாங்கள் எங்கள் பார்வைக்கு வெட்டுக்கிளிகளைப்போல் இருந்தோம், அவர்கள் பார்வைக்கும், அப்படியே இருந்தோம் என்று சொல்-, இப்படி இஸ்ரவேல் புத்திரருக்குள்ளே தாங்கள் சுற்றிப் பார்த்துவந்த தேசத்தைக்குறித்து துர்ச்செய்தி பரம்பச்செய்தார்கள்''           (எண் 13:33). 

அசீரியாவின் ராஜா  பேர்பெற்றவனாயிருந்தான்.  அவனைப் போலவே பூர்வத்திலிருந்த மனுஷர் பேர் பெற்ற பலவான்களாயிருந்தார்கள். 

""இதோ, அசீரியா ராஜாக்கள் சகல தேசங்களையும் சங்கரித்த செய்தியை நீ கேள்விப்பட்டிருக்கிறாய்; நீ தப்புவாயோ?'' (ஏசா 37:11).

ஜலப்பிரளயத்திற்கு முன்பு நோவாவின் நாட்களிலும், அதன் பின்பு அதாவது ஜலப்பிரளயத்திற்குப் பின்பும்.  இராட்சதர் பூமியிலே இருந்தார்கள். அந்நாட்களில் இராட்சதர் பூமியிலே இருந்தார்கள்.  தேவகுமாரர் மனுஷ குமாரத்திகளோடே கூடுகிறதினால் இராட்சதர் பிறந்தார்கள். 

இராட்சதர் சாதாரண மனுஷர் அல்ல. இவர்கள் நெடியவர்கள், பலவான்கள். வேதாகமத்தில் இராட்சதரைப் பற்றி பல குறிப்புக்கள் உள்ளன.

ஏனாக்கு ஒரு இராட்சத பிறவி          (எண் 13:33). ஏனாக்கியர் பலவான்களும், நெடியவர்களுமாக இருந்தார்கள்.  (உபா 1:28; உபா 2:10-11,21; உபா 9:2; யோசு 11:21-22; யோசு 14:12, யோபு 14). 

அம்மோனின் தேசம் இராட்சதருடைய தேசம் என்று அழைக்கப்பட்டது. முற்காலத்தில் இராட்சதர் அதிலே குடியிருந்தார்கள்.          (உபா 2:19-20). ஏமியர்கள்   ஏனாக்கியரைப்போல திரளானவர்கள், நெடியவர்கள், பலத்த ஜனங்கள் (உபா 2:10-11)

சம்சூமியரும்  முற்காலத்தில்     அம்மோன் தேசத்தில் குடியிருந்தார்கள்.  (உபா 2:19-21). இவர்களும் இராட்சதர்கள். பாசானின்  இராஜாவாகிய ஓக்  ஒரு  இராட்சத பிறவி. இராட்சதர் பதிமூன்றரை அடி உயரம் கூட இருப்பார்கள்.  (உபா 3:11; யோசு 12:4; யோசு 13:12). பாசான் இராட்சதருடைய தேசம் என்று அழைக்கப்படுகிறது. (உபா 3:13). 

இராட்சதருடைய பள்ளத்தாக்கைப் பற்றி யோசு 15:8; யோசு 18:16 ஆகிய வசனங்களில் கூறப்பட்டிருக்கிறது. இது ரெப்பாயீமின்  பள்ளத்தாக்காகும். இராட்சதரின் இந்தப் பிரிவினரைப் பற்றி ஆதி 14:5; ஆதி 15:20; 2சாமு 5:18,22; 2சாமு 23:13; 1நாளா 11:15; 1நாளா 14:9; ஏசா 17:5 ஆகிய வசனங்களில் கூறப்பட்டிருக்கிறது. ரெப்பாயீம் இராட்சதர்கள் மிகவும் முக்கியமானவர்கள். ஆனால் வேதத்தில் இவர்கள் ""மடிந்தவர்கள்'' என்று மொழிபெயர்க்கப்பட்டிருக்கிறார்கள்.               (யோபு 26:5; சங் 88:10; நீதி 2:18;  நீதி 9:18; நீதி 21:16; ஏசா 14:8;    ஏசா 26:14,19). 

""ரெப்பாயீம்'' என்னும் பெயர்  உபா 2:11,20; உபா 3:11,13; யோசு 12:4; யோசு 13:12; யோசு 15:8; யோசு 18:16; 2சாமு 21:16,18,20,22; 1நாளா 20:4,6,8 ஆகிய வசனங்களில் இராட்சதர் என்று மொழி பெயர்க்கப்பட்டிருக்கிறது.  ""மீந்திருந்த இராட்சதர்'' என்னும் வாக்கியம் மீந்திருந்த ரெப்பாயீம் என்று இருக்க வேண்டும்.  (உபா 3:11; யோசு 12:4; யோசு 13:12) 

இராட்சதரின் பல பிரிவினரைப் பற்றி வேதவாக்கியங்களில் கூறப்பட்டிருக்கிறது. (ஆதி 6:4; ஆதி 14:5-6; ஆதி 15:19-21;             யாத் 3:8,17; யாத் 23:23; உபா 2:10-12, 20-23; உபா 3:11-13;  உபா 7:1;  உபா 20:17; யோசு 12:4-8;  யோசு 13:3; யோசு 15:8; யோசு 17:15;    யோசு 18:16). ஓக், ரெப்பாயீமில்  மீந்திருந்தவன். மற்ற இராட்சத தேசங்களிலிருந்து இவன்  மீந்திருக்கவில்லை. (உபா 3:11; யோசு 12:4; யோசு 13:12).

இராட்சதர் எல்லோருமே தேவனுடைய குமாரருக்கும், மனுஷருடைய குமாரத்திகளுக்கும் பிறந்தவர்கள். தேவனுடைய குமாரர் என்பது விழுந்துபோன தூதர்களைக் குறிக்கும்.

சாதாரணமாக மனுஷர் உயிர்த்தெழுவார்கள். (யோவான் 5:28-29) ஆனால் ரெப்பாயீம் உயிர்த்தெழுவதில்லை. (ஏசா 26:14) ரெப்பாயீம் இப்பொழுது பாதாளத்தில் இருக்கிறார்கள்.  (ஏசா 14:9). சாலொமோனும், இதை உறுதிபண்ணியிருக்கிறார். (நீதி 2:18;           நீதி 9:18; நீதி 21:16) மரித்தவர் என்பதற்கான எபிரெய வார்த்தை ரெப்பாயீம்   என்பதாகும். (ஏசா 26:14,19) 

""தேவகுமாரர் மனுஷ குமாரத்திகளோடே கூடுகிறதினால்'' என்னும் இந்த வாக்கியத்திலிருந்து மூன்று காரியங்கள் தெரிய வருகிறது. அவையாவன:

	1. விழுந்துபோன தூதர்கள் பூமியிலுள்ள ஸ்திரீகளை இரண்டு காலங்களில் அதாவது நோவாவின் காலத்து ஜலப்பிரளயத்திற்கு முன்பும், பின்பும். திருமணம் செய்து கொண்டார்கள்.

	2. இவ்விரண்டு          காலங்களிலும் தூதர்களுக்கு மனுஷ குமாரத்திகள் மூலமாகப் பிள்ளைகள் பிறந்தார்கள்.

	3. இந்தப்    பிள்ளைகள்     எல்லாம் இராட்சதராக இருந்தார்கள்.

""மனுஷ குமாரத்திகள்'' என்னும்   இந்த வாக்கியத்திற்கு  காயீனின் குமாரத்திகள் என்று  ஒருசிலர் விளக்கம் கூறுகிறார்கள். ஆனால் ஜலப்பிரளயத்திற்குப் பின்பு காயீனின் குமாரத்திகள் யாரும் உயிரோடு இல்லை. எல்லோரும் ஜலப்பிரளயத்தில் தேவனால் நிக்கிரகம் பண்ணப்பட்டார்கள். எல்லோரும் மரித்துப் போனார்கள். (ஆதி 6:18;  ஆதி 7:7; ஆதி 8:18; ஆதி 9:1; 1பேதுரு 3:20).

ஸ்திரீகளுக்கு விழுந்துபோன தூதர்கள் மூலமாகவும், உலகத்தின் மனுஷர் மூலமாகவும் பிள்ளைகள் பிறந்தார்கள். தூதர்களுக்கு பிறந்த பிள்ளைகள் இராட்சதராக இருந்தார்கள்.  (ஆதி 6:4; யூதா 1: 6-7). பூமியில் மனுஷருடைய அக்கிரமம் பெருகிற்று. இதனால் பூமியிலே மனுஷனை உண்டாக்கினதற்காகக் கர்த்தர் மனஸ்தாபப்பட்டார்         (ஆதி 6:1-6).

ஒரு மனுஷனுக்கு மற்றவர்கள்மீது  அதிகமான அதிகாரம் இருக்கும்போது  அவன் மற்றவர்களை தன்னுடைய இஷ்டம்போல ஒடுக்குவான்.  அவனிடத்தில்  அதிக பலம் இருந்தாலும், அந்த   பலத்தினால் அவன் தன்னைத்தானே ஆளுகை செய்யமாட்டான். மற்றவர்களை ஒடுக்கக்கூடாது என்னும் நல்ல சிந்தனைகூட  பலவானிடத்தில் இருக்காது.  

மனுஷனுடைய அக்கிரமம் பூமியிலே பெருகினது என்றும், அவன் இருதயத்து நினைவுகளின் தோற்றமெல்லாம் நித்தமும் பொல்லாததே என்றும், கர்த்தர் காண்கிறார் (ஆதி 6:5).

கர்த்தருக்கு மறைவான இரகசியம் ஒன்றுமில்லை. மனுஷனுடைய அக்கிரமம் இந்தப் பூமியிலே தண்ணீரைப்போல ஓடுவதை கர்த்தர் காண்கிறார். ஒரு நதி  ஆழமாகவும்,  அகலமாகவும்,  வேகமாகவும் பாய்ந்து ஓடுவதைப்போல, மனுஷருடைய அக்கிரமமும் பூமியிலே பெருகி ஓடுகிறது. 

மனுஷரை ஒடுக்குகிறவர்கள்           பேர் பெற்ற மனுஷராகிய  பலவான்களாயிருக்கிறார்கள்.  கர்த்தர் அவர்களை கண்ணோக்கிப் பார்க்கிறார். அவர்களுடைய அக்கிரமம் பூமியிலே பெரிதாயிருக்கிறது.

இந்தப் பூமியிலே துன்மார்க்கர் பேர் பெற்ற பலவான்களாயிருக்கும்போது,  அவர்களுடைய அக்கிரமம்  பெரிதாயிருக்கும்.  அவர்களுடைய  துன்மார்க்கமான செயல்களை தடுத்து நிறுத்துவதற்கு  ஒருவரும் துணிந்து முன்வரமாட்டார்கள்.

தங்களுடைய பாவம் யாருக்கும் தெரியாத  இரகசியமாயிருக்கிறது என்று  பாவிகள் நினைக்கிறார்கள். கர்த்தர் நியாயாதிபதியாயிருக்கிறார். அவர்  மனுஷருடைய எல்லா பாவங்களையும் அறிந்திருக்கிறார். 

மனுஷனுடைய பாவங்கள் எல்லாமே   அவனுடைய இருதயத்திலிருந்து புறப்பட்டு வருகிறது.  இருதயமே  பாவத்தின்  ஊற்றாகயிருக்கிறது.  அந்த இடமே ஊற்றின் கண்ணாகவும் இருக்கிறது. கர்த்தர் மனுஷனுடைய இருதயத்தை ஆராய்ந்து அறிகிறார்.

மனுஷனுடைய அக்கிரமம் பெருகும்போது,   அவனுடைய பாவம் சோதோமின் பாவத்தைப்போல இருக்கிறது என்று சொல்லுவது வழக்கம்.  கர்த்தருடைய கண்களோ  சோதோமையும் பார்க்கிறது.  சோதோமுக்கு அப்பாலும் பார்க்கிறது. மனுஷனுடைய  இருதயத்து நினைவுகளின்  தோற்றமெல்லாமல் நித்தமும் பொல்லாதது என்று தேவன் காண்கிறார். 

கர்த்தர் மனுஷனுடைய இருதயத்தையும்  அறிந்திருக்கிறார்.  அந்த இருதயத்தின் நினைவுகளையும் அறிந்திருக்கிறார்.  மனுஷன் பாவம் செய்வதற்கு முன்பாகவே  அவனுடைய இருதயம் பாவம் செய்கிறது.  அவனுடைய இருதயத்தில்  துன்மார்க்கமான சிந்தனைகளும்,  பாவசிந்தனைகளும் நிரம்பியிருக்கிறது. மனுஷனுடைய இருதயம்  பொல்லாப்பானதை சிந்தித்து,  துன்மார்க்கமான காரியங்களை திட்டமிடுகிறது.

பாவிகள் துணிகரமாகப் பாவம் செய்கிறார்கள். பாவம் செய்யவேண்டுமென்று  தீர்மானம்பண்ணி,  திட்டமிட்டு  பாவம் செய்கிறார்கள். துன்மார்க்கருடைய பாவங்கள்  எதேச்சையாக  செய்யப்படும்  பாவங்களல்ல.  அவை துணிகரமாய்  செய்யப்படும் பாவங்கள்.  துன்மார்க்கரின் இருதயம் பாவசிந்தனையினால் கடினப்பட்டிருக்கிறது.  

கர்த்தர் மனஸ்தாபப்பட்டார் 

ஆதி 6:6,7



ஆதி 6:6. தாம் பூமியிலே மனுஷனை உண்டாக்கினதற்காகக் கர்த்தர் மனஸ்தாபப்பட்டார்; அது அவர் இருதயத்துக்கு விசனமாயிருந்தது. 

ஆதி 6:7. அப்பொழுது கர்த்தர்:                 நான் சிருஷ்டித்த மனுஷனைப்  பூமியின்மேல் வைக்காமல், மனுஷன் முதற்கொண்டு, மிருகங்கள் ஊரும் பிராணிகள் ஆகாயத்துப் பறவைகள் பரியந்தமும் உண்டாயிருக்கிறவைகளை நிக்கிரகம்பண்ணுவேன்; நான்         அவர்களை உண்டாக்கினது எனக்கு மனஸ்தாபமாயிருக்கிறது என்றார். 

கர்த்தர்  மனுஷனுடைய அக்கிரமத்தைப் பார்த்து மனஸ்தாபப்படுகிறார். மனுஷன்   துணிகரமாய்ப் பாவம் செய்யும்போதும், அவன் தொடர்ந்து பொல்லாத காரியங்களை செய்யும்போதும், கர்த்தர் அவனை சும்மா வேடிக்கைப் பார்த்துக்கொண்டு நிற்கமாட்டார். மனுஷனுடைய துன்மார்க்கத்தைப் பார்க்கும்போது கர்த்தருடைய இருதயம் வேதனைப்படுகிறது. அவர் பாவிகளின் நிமித்தமாக மனஸ்தாபப்படுகிறார். 

கிருபையும் அன்புமுள்ள தகப்பன்,  தன் பிள்ளைகள்  பாவம் செய்வதைப் பார்த்து மனவேதனைப்படுவார்.  பிள்ளைகள்  கீழ்ப்படியாமல் முரட்டுத்தனமாய் நடந்துகொள்ளும்போது,  தகப்பனுடைய மனது வேதனைப்படும். தன்னுடைய  பிள்ளைகள் தப்பு செய்யும்போது, அவர்களுடைய தகப்பன் அவர்கள்மீது கோபப்படுவார்.  அதோடு  தகப்பன்  மனவேதனையும் படுவார்.  அவர்  தன் பிள்ளைகள் நிமித்தமாக மனஸ்தாபப்படவும் செய்வார்.

இந்த வசனத்தில் ""கர்த்தர் மனஸ்தாபப்பட்டார்'' என்று சொல்லப்பட்டிருக்கிறது. கர்த்தருடைய       மனது  நிம்மதியில்லாமல் கலங்கவில்லை.  கர்த்தருடைய மனதை யாராலும் கலங்கப்பண்ண முடியாது. கர்த்தர் எப்போதுமே சீராகவும், உறுதியாகவும் சிந்திக்கிறவர். கர்த்தருடைய நீதி அவருடைய மனதை தாங்குகிறது. மனுஷருடைய துன்மார்க்கத்தைப் பார்த்து, கர்த்தருடைய மனது ஒருபோதும் குழம்பிப்போவதில்லை. 

ஆனாலும் கர்த்தர் மனுஷனுடைய  அக்கிரமத்தைப் பார்த்து மனஸ்தாபப்படுகிறார்.  கர்த்தருடைய மனஸ்தாபம் அவருடைய நீதியையும், பாவத்திற்கும்  பாவிகளுக்கும் விரோதமான கர்த்தருடைய பரிசுத்தமான கோபத்தையும்  வெளிப்படுத்துகிறது.  கர்த்தர் பாவத்தை  வெறுக்கிறார். கர்த்தர் வெறுக்கிற பாவத்தை நாமும் வெறுக்கவேண்டும்.  நம்முடைய பாவம் கர்த்தருடைய இருதயத்திற்கு விசனமாயிருக்கக்கூடாது.  நம்முடைய பாவத்தை நாம் உணர்ந்து,  நம்முடைய இருதயத்தில் நாம் விசனப்படவேண்டும்.  நாம் பாவத்தை விட்டு விலகி பரிசுத்தமாய் ஜீவிக்கவேண்டும். 

தேவனுடைய மனது ஒருபோதும் மாற்றமடைவதில்லை.   ஆனாலும் ""தாம் பூமியிலே  மனுஷனை உண்டாக்கினதற்காக  கர்த்தர் மனஸ்தாபப்பட்டார்''  என்று இந்த வசனத்தில் சொல்லப்பட்டிருக்கிறது.    கர்த்தர் மனஸ்தாபப்பட்டாலும் அவர்        மனம் மாறுகிற தேவனல்ல. மனம்மாற  கர்த்தர் ஒரு மனுஷனல்ல. கர்த்தர் ஒருபோதும்  தம்முடைய வழியை மாற்றுகிறவரல்ல. 

மனுஷன் கர்த்தரை விட்டு விலகிப்போகிறான். அவன் கர்த்தருடைய சமுகத்திலிருந்து விலகி பின்வாங்கிப்போகிறான். அவன் போகவேண்டிய பாதையை விட்டு விலகி,  வேறு பாதையில் போகிறான்.  மனுஷனே பாதை மாறுகிறவன்.  கர்த்தர் ஒருபோதும்  தம்முடைய வழியை  மாற்றமாட்டார். அவரே  வழியும், சத்தியமும், ஜீவனுமாயிருக்கிறார். 

மனுஷனுடைய அக்கிரமம் பூமியில் பெருகினதை கர்த்தர் பார்க்கும்போது,  அவருடைய இருதயத்தில் மனஸ்தாபமும்,  விசனமும்,  பரிசுத்தமான கோபமும் உண்டாயிற்று. கர்த்தர் மனுஷர்மீது பிரிமாயிருந்தாலும்,  அவர்கள் செய்கிற அக்கிரமத்தின் மீது பிரியப்படவில்லை.  மனஸ்தாபப்படுவதும்,  விசனப்படுவதும் கர்த்தருடைய சுபாவமல்ல.  மாற்றம் மனுஷனிடத்தில்தான் ஏற்பட்டிருக்கிறது.  கர்த்தரிடத்தில் மாற்றம் ஏற்படவில்லை.  கர்த்தர் என்றும் மாறாதவர். 

கர்த்தரே மனுஷனை சிருஷ்டித்தார்.  தாம் பூமியிலே மனுஷனை உண்டாக்கினதற்காக  கர்த்தர் இப்போது மனஸ்தாபப்படுகிறார்.  மனுஷனுடைய   அக்கிரமத்தின் நிமித்தமாக, கர்த்தர் மனஸ்தாப்படுகிறார்.  அவர் மனுஷனை உண்டாக்கினதற்காக மனஸ்தாபப்பட்டாலும்,  அவனை இரட்சிப்பதற்காக ஒருபோதும் மனஸ்தாபப்படமாட்டார்.

மனுஷனுடைய அக்கிரமம் பூமியிலே பெருகியிருப்பதினால் அவனை நிக்கிரகம்பண்ணுவது  கர்த்தருடைய சித்தமாயிற்று. நாம் பல சமயங்களில்,  நாம் செய்த பாவங்களுக்காக  கர்த்தரிடத்தில்  நம்முடைய மனவருத்தத்தைத் தெரிவிக்கிறோம். அதே வேளையில்  நாம் பாவத்தை விட்டு விலகாமல்,  நாம் செய்த பாவத்தை  திரும்ப திரும்ப செய்கிறோம்.  நாம் கர்த்தரிடத்தில் பாவஅறிக்கை பண்ணுவது ஒரு சம்பிரதாயம்போல மாறிவிடுகிறது.  

நாம் தொடர்ந்து பாவம் செய்வோமென்றால்,  கர்த்தருடைய  கோபமும்,  சாபமும்  நம்மீது     தங்கியிருக்கும். நம்முடைய பாவத்தினால்  நாம் தேவனை துக்கப்படுத்துவோம்.   அவரை  மனஸ்தாபப்படுத்துவோம். நம்முடைய பாவங்கள் கர்த்தருடைய இருதயத்திற்கு விசனமாயிருக்கும். 

பாவிகள்மீது தேவனுடைய நீதியான நியாயத்தீர்ப்பு வரும். தாம் பூமியிலே மனுஷனை உண்டாக்கினதற்காக               கர்த்தர்  மனஸ்தாபப்பட்டதோடு சும்மாயிருந்துவிடவில்லை.  அப்பொழுது கர்த்தர்: ""நான் சிருஷ்டித்த மனுஷனைப் பூமியின்மேல் வைக்காமல், மனுஷன் முதற்கொண்டு, மிருகங்கள் ஊரும் பிராணிகள் ஆகாயத்துப் பறவைகள் பரியந்தமும் உண்டாயிருக்கிறவைகளை நிக்கிரகம்பண்ணுவேன்; நான் அவர்களை உண்டாக்கினது எனக்கு மனஸ்தாபமாயிருக்கிறது''             (ஆதி 6:7) என்றும் சொல்லுகிறார். 

இந்த வசனத்தில், ""நிக்கிரகம்பண்ணுவேன்'' என்னும் வார்த்தைக்கு, ""அழுக்கை முற்றிலுமாய்  துடைத்துவிட்டு சுத்தம்பண்ணுவேன்'' என்று பொருள். இந்தப் பூமியிலே பாவம் செய்கிற  எல்லோரையும் கர்த்தர் அழித்துப்போடுவார்.  அவர் பூமியை சுத்தம்பண்ணுவார்.

மனுஷன் பாவம் செய்யும்போது,  கர்த்தருடைய  ஆவியானவர் அவனுக்கு விரோதமாகப் போராடுகிறார்.  மனுஷன்  கர்த்தருடைய எச்சரிப்பின் வார்த்தைக்கு செவிகொடுக்காமல், தொடர்ந்து பாவம் செய்யும்போது கர்த்தர் மனுஷனை நிக்கிரகம்பண்ணுகிறார்.  இது  கர்த்தருடைய பரிசுத்தமான, நீதியான  தீர்மானமாயிருக்கிறது.  

கர்த்தருடைய நீதியினால் ஒருவரும் நிக்கிரகமாவதில்லை.  கர்த்தர் தம்முடைய நீதியினால் யாரையும் அழிப்பதில்லை.  தங்கள் பாவத்திற்கு  மனந்திரும்பாத பாவிகள்,  தங்கள் பாவத்தினால்  நிக்கிரகமாகிறார்கள். அவர்கள்  தேவனுடைய கிருபையை அசட்டைபண்ணினவர்கள்.   அவர்கள் தங்கள் பாவத்திற்கு மனந்திரும்ப மறுத்தவர்கள். அவர்களுடைய அழிவுக்கும்,  நிக்கிரகத்திற்கும் அவர்களுடைய பாவமே காரணம். 



நோவாவுக்கு கிருபை 

ஆதி 6:8#10



ஆதி 6:8. நோவாவுக்கோ, கர்த்தருடைய கண்களில் கிருபை கிடைத்தது. 

ஆதி 6:9. நோவாவின் வம்சவரலாறு: நோவா தன் காலத்தில் இருந்தவர்களுக்குள்ளே நீதிமானும் உத்தமனுமாயிருந்தான்; நோவா தேவனோடேசஞ்சரித்துக்கொண்டிருந்தான். 

ஆதி 6:10. நோவா சேம் காம் யாப்பேத் என்னும் மூன்று குமாரரைப் பெற்றான்.

இந்தப் பூமியிலுள்ள மனுஷரில்  நோவா  மிகவும் விசேஷித்தவராயிருக்கிறார்.  கர்த்தருடைய பார்வையிலே நோவாவுக்கு  விசேஷித்த கனமும் மேன்மையும் உண்டாயிருக்கிறது.

மனுஷருடைய அக்கிரமம் பூமியிலே பெருகிற்று. தாம் பூமியிலே மனுஷனை உண்டாக்கினதற்காக கர்த்தர்  மனஸ்தாபப்படுகிறார். அது அவர் இருதயத்திற்கு விசனமாயிருக்கிறது.  ஆனாலும்  நோவாவுக்கு  கர்த்தருடைய கண்களில் கிருபை கிடைத்திருக்கிறது.  மனுபுத்திரர் எல்லோரும்  பொல்லாதவர்களாயும்,  துன்மார்க்கராயும் இருக்கிறார்கள். அவர்கள் மத்தியிலே  நோவா மாத்திரம் நீதிமானாயிருக்கிறார். 

கர்த்தர் பூமியிலுள்ள மனுஷர் மத்தியிலே  நோவாவை அடையாளம் காண்கிறார்.  அவர்  நோவாவைப் பார்த்து சந்தோஷப்படுகிறார். தம்முடைய  கிருபையையும் இரக்கத்தையும்   மனுஷருக்கு எடுத்து சொல்ல, தேவன் நோவாவை தம்முடைய கருவியாகப் பயன்படுத்துகிறார். 

நோவாவின் காலத்திலே ஏராளமான இராட்சதர் இருக்கிறார்கள். அக்காலத்தில்  மனுஷர் மத்தியிலே பேர் பெற்ற பலவான்களும் ஏராளமானோர் இருக்கிறார்கள். அவர்கள் மத்தியிலே  நோவா ஒரு  சாதாரண மனுஷன்.  நோவா ஒரு இராட்சத பிறவியோ அல்லது பேர் பெற்ற  பலவானோ அல்ல. ஆனாலும்  நோவாவுக்கு கர்த்தருடைய கண்களில் கிருபை கிடைத்திருக்கிறது. 

நோவா தன் காலத்தில் இருந்தவர்களுக்குள்ளே  நீதிமானும்,  உத்தமனுமாயிருக்கிறார். அவர் தேவனோடே சஞ்சரித்துக்கொண்டிருக்கிறார் (ஆதி 6:9). நோவா  நீதிமானாயிருப்பதினால்   அவருக்கு கர்த்தருடைய கண்களில்   கிருபை  கிடைத்திருப்பதற்கு வாய்ப்புள்ளது.  தம்மை நேசிக்கிறவர்களை கர்த்தரும் நேசிக்கிறார்.

கர்த்தருடைய  பெரிதான கிருபையினாலேயே நோவா  நீதிமானாகவும்,  உத்தமனாகவும் இருக்கிறார். நோவாவுக்குள்ளே  தேவஆவியானவர் கிரியை செய்கிறார்.  இதனாலேயே  நோவா   உத்தமனாகயிருக்கிறார்.  தேவனுடைய கிருபையில்லாமல்  எந்த மனுஷனாலும் உத்தமனாயிருக்க முடியாது.  மனுஷருடைய நற்குணங்களைவிட  தேவனுடைய கிருபையே பெரிது. தேவனுடைய  பெரிதான கிருபையே  நோவாவை  உத்தமனாக  மாற்றியிருக்கிறது. நோவாவின் நீதியைவிட நோவாவை நீதிமானாக்கும். கர்த்தருடைய கிருபையே பெரிது. 

""ஆகிலும் நான் இருக்கிறது தேவ கிருபையினாலே இருக்கிறேன்; அவர் எனக்கு அருளிய கிருபை விருதாவாயிருக்கவில்லை; அவர்களெல்லாரிலும் நான் அதிகமாய்ப் பிரயாசப்பட்டேன்; ஆகிலும் நான் அல்ல, என்னுடனே இருக்கிற தேவ கிருபையே அப்படிச் செய்தது'' (1கொரி 15:10). 

நோவா ஒரு நீதிமான். நோவா  விசுவாசத்தினாலே  தேவனுக்கு முன்பாக நீதிமானாயிருக்கிறார்.  நோவா வாக்குத்தத்தம்பண்ணப்பட்ட வித்தை விசுவாசித்தார்.  

""விசுவாசத்தினாலே நோவா தற்காலத்திலே காணாதவைகளைக்குறித்து தேவ எச்சரிப்புப்பெற்று, பயபக்தியுள்ளவனாகி, தன் குடும்பத்தை இரட்சிப்பதற்குப் பேழையை உண்டுபண்ணினான்; அதினாலே அவன் உலகம் ஆக்கினைக்குள்ளானதென்று  தீர்த்து, விசுவாசத்தினாலுண்டாகும்  நீதிக்குச் சுதந்தரவாளியானான்''            (எபி 11:7).

தேவனாகிய கர்த்தர்  சில சமயங்களில் இந்தப் பூமியிலே பயித்தியமானதைத் தெரிந்துகொள்கிறார். ஆனாலும் தேவன்  ஒருபோதும் அயோக்கியமானதை  தெரிந்துகொள்ளமாட்டார்.  

நோவா உத்தமனாயிருக்கிறார். நோவாவிடத்தில் பாவமே இல்லாத பரிபூரணமான உத்தம குணம் காணப்படவில்லை.  ஆனாலும்  அவர் கர்த்தரைத் தேடுவதிலும்,  கர்த்தருக்கு கீழ்ப்படிவதிலும்  உத்தமனாயிருக்கிறார்.  நோவா தன் உண்மையில் உத்தமனானவர்.  

தேவன் நம்மோடு  கிருபையின் உடன்படிக்கையை ஏற்படுத்தியிருக்கிறார்.  நாம் இயேசுகிறிஸ்துவின் நீதியை விசுவாசிக்கவேண்டும்.  நம்முடைய சுயநீதியை நாம் ஒருபோதும் சார்ந்து கொள்ளக்கூடாது.  இயேசுகிறிஸ்துவை விசுவாசிக்கும்போது,   நாம் விசுவாசத்தினால் நீதிமானாக்கப்படுகிறோம்.  சுவிசேஷத்தின் மூலமாக நாம் உத்தமர்  என்று அங்கீகரிக்கப்படுகிறோம். 

நோவா தேவனோடு சஞ்சரித்துக் கொண்டிருக்கிறார். நோவாவுக்கும் தேவனுக்கும் இடையே நெருங்கிய ஐக்கியம் இருக்கிறது. நாம் கர்த்தரை விசுவாசத்தோடு நோக்கிப் பார்க்கும்போது,  கர்த்தரும்  தம்முடைய  கிருபையின் கண்களால்  நம்மை நோக்கிப் பார்க்கிறார். 

நம்மைச் சுற்றிலும் இருப்பவர்கள் எல்லோரும் விசுவாசிகளாகவும்,  கர்த்தரிடத்தில் பக்தியுள்ளவர்களாயும், நீதிமான்களாயும், உத்தமர்களாயும் இருக்கும்போது,  நாமும் கர்த்தரை  விசுவாசிப்பது  இலகுவான காரியம். ஆனால்  நோவாவின் காலத்திலோ  மனுஷர்  துன்மார்க்கராயிருக்கிறார்கள். அவர்களுடைய இருதயத்தின் நினைவுகளெல்லாம்  பொல்லாததாயிருக்கிறது.  இப்படிப்பட்ட  துன்மார்க்கமான  ஜனத்தார் மத்தியிலே,  நோவா நீதிமானாகவும், உத்தமனாகவும் இருக்கிறார்.

நோவா தன்னுடைய விசுவாசத்தினால்,   எதிர்நீச்சல் போட்டு,  பரலோகத்தை நோக்கி முன்னேறிச் செல்கிறார்.  நோவாவின் காலத்தில் ஒருவரும் தேவனோடு சஞ்சரிக்கவில்லை. தனக்குத் துணையாக  எந்த மனுஷனும் வராவிட்டாலும், நோவா  கர்த்தரிடத்தில் நம்பிக்கை வைத்து,  அவரோடுகூட சஞ்சரிக்கிறார்.  இக்காலத்தில் நோவா, சேம் காம் யாப்பேத் என்னும் மூன்று குமாரரைப் பெறுகிறார் (ஆதி 6:10). 

சீர்கெட்ட பூமி  

ஆதி 6:11,12



ஆதி 6:11. பூமியானது தேவனுக்கு முன்பாகச் சீர்கெட்டதாயிருந்தது; பூமி கொடுமையினால் நிறைந்திருந்தது.

ஆதி 6:12. தேவன் பூமியைப் பார்த்தார்; இதோ அது சீர்கெட்டதாயிருந்தது; மாம்சமான யாவரும் பூமியின்மேல் தங்கள் வழியைக் கெடுத்துக்கொண்டிருந்தார்கள்.

நோவாவின் காலத்திலிருந்த மனுஷர் எல்லோரும் துன்மார்க்கராயிருக்கிறார்கள்.  அவர்களுடைய துன்மார்க்கத்தைப்பற்றி  இந்த வசனப்பகுதியில் மறுபடியுமாய்ச் சொல்லப்பட்டிருக்கிறது. மனுஷர் மத்தியிலே எல்லாவிதமான பாவங்களும்  காணப்படுகிறது. பூமியானது தேவனுக்கு முன்பாக சீர்கெட்டதாயிருக்கிறது. பூமி  கொடுமையினால் நிறைந்திருக்கிறது.  மனுஷர் மத்தியிலே நீதி காணப்படவில்லை.  அவர்கள் மத்தியிலே அநீதி நிரம்பியிருக்கிறது. 

துன்மார்க்கம் மனுக்குலத்திற்கு வெட்கத்தையும் அவமானத்தையும் கொடுக்கும்.  துன்மார்க்கத்தினால்  மனுக்குலமே அழிந்துபோகும். மனுஷர் மத்தியில் கொடுமை அதிகரிக்கும்போது  மனுஷருக்கு வேதனையும் அதிகரிக்கும்.

நோவாவின் காலத்தில் மனுஷர் துன்மார்க்கராயிருக்கிறார்கள். அவர்களுடைய மனச்சாட்சி சுத்தமாயில்லை.  அவர்களிடத்தில் தேவனுக்கு பயப்படும் பயமுமில்லை.  சுத்தமனச்சாட்சியும் தெய்வபயமுமில்லாத மனுஷர் பிசாசின் குணமுள்ளவர்களாகயிருப்பார்கள்.  அவர்களுக்கும் மிருகங்களுக்கும் வித்தியாசம் இருக்காது.

பூமியில் பாவம் அதிகரிக்கும்போது  கொடுமையும் அதிகரிக்கிறது. கொடுமை அதிகரிக்கும்போது மனுஷர் சஞ்சரிக்கிற ஸ்தலம் வனாந்தர ஸ்தலம் போல மாறிவிடுகிறது.  தேவன்  பூமியைப் பார்க்கிறார்.  மனுஷருடைய  துன்மார்க்கத்திற்கும்,  அவர்களுடைய  கொடுமைக்கும் தேவனே சாட்சியாகயிருக்கிறார்.

பூமி  சீர்கெட்டிருப்பதையும்,  அது  கொடுமையினால் நிறைந்திருப்பதையும் தேவன் கண்ணோக்கிப் பார்க்கிறார்.   பூமியில் ஏதோ ஒரு இடத்தில் அங்கும் இங்குமாக  கொடுமை காணப்பட்டது என்று இந்த வசனத்தில் சொல்லப்படவில்லை.       பூமி முழுவதும் கொடுமையினால் நிறைந்திருக்கிறது. மாம்சமான யாவரும்  பூமியின்மேல் தங்கள் வழியைக் கெடுத்துக்கொண்டிருக்கிறார்கள்.  

மனுஷர் மத்தியிலே துன்மார்க்கம் அதிகரிக்கும்போது,  அவர்களுக்கு அழிவு  சமீபத்திலிருக்கிறது.  பூமி  கொடுமையினால் நிரம்பியிருக்கும்போது, அதன் அழிவு வெகுதூரத்தில் இல்லை. அது மிகவும் சமீபத்திலிருக்கிறது. 

பூமியிலே அநேகர் துன்மார்க்கராயிருக்கும்போது,  அவர்கள் மத்தியிலே ஒரு சில நீதிமான்கள்  கர்த்தரிடத்தில் பரிந்து பேசி ஜெபம்பண்ணினால்,  கர்த்தருடைய கோபம் குறையும். அவருடைய நியாயத்தீர்ப்பு  உடனே நிறைவேற்றப்படாமல்   தாமதம்பண்ணப்படும்.   ஆனாலும் துன்மார்க்கர்மீது தேவனுடைய நியாயத்தீர்ப்பு நிச்சயமாகவே வரும். சீர்கெட்ட பூமி கர்த்தருடைய நியாயத்தீர்ப்புக்கு தப்பிக்காது. 

பேழையை உண்டாக்கு

ஆதி 6:13#21



ஆதி 6:13. அப்பொழுது தேவன் நோவாவை நோக்கி: மாம்சமான யாவரின் முடிவும் எனக்கு முன்பாக வந்தது; அவர்களாலே பூமி கொடுமையினால் நிறைந்தது; நான் அவர்களைப் பூமியோடுங்கூட அழித்துப் போடுவேன்.

ஆதி 6:14. நீ கொப்பேர் மரத்தால் உனக்கு ஒரு பேழையை உண்டாக்கு; அந்தப் பேழையிலே அறைகளை உண்டுபண்ணி, அதை உள்ளும் புறம்புமாகக் கீல்பூசு.

ஆதி 6:15. நீ அதைப் பண்ணவேண்டிய விதம் என்னவென்றால், பேழையின் நீளம் முந்நூறு முழமும், அதின் அகலம் ஐம்பது முழமும், அதின் உயரம் முப்பது முழமுமாய் இருக்க வேண்டும்.

ஆதி 6:16. நீ பேழைக்கு ஓர் ஜன்னலை உண்டு பண்ணி, மேல்தட்டுக்கு ஒரு முழத்தாழ்த்தியிலே அதைச் செய்துமுடித்து, பேழையின் கதவை அதின் பக்கத்தில் வைத்து, கீழ் அறைகளையும், இரண்டாம் தட்டின் அறைகளையும், மூன்றாம் தட்டின் அறைகளையும் பண்ணவேண்டும்.

ஆதி 6:17. வானத்தின்கீழே ஜீவசுவாசமுள்ள சகல மாம்சஜந்துக்களையும் அழிக்க நான் பூமியின்மேல் ஜலப்பிரளயத்தை வரப் பண்ணுவேன்; பூமியிலுள்ள யாவும் மாண்டுபோம்.

ஆதி 6:18. ஆனாலும் உன்னுடனே என் உடன்படிக்கையை ஏற்படுத்துவேன்; நீயும், உன்னோடே கூட உன் குமாரரும், உன் மனைவியும், உன் குமாரரின் மனைவிகளும், பேழைக்குள் பிரவேசியுங்கள்.

ஆதி 6:19. சகலவித மாம்சமான ஜீவன்களிலும் ஆணும் பெண்ணுமாக வகை ஒன்றுக்கு ஒவ்வொரு ஜோடு உன்னுடன் உயிரோடே காக்கப்படுவதற்கு, பேழைக்குள்ளே சேர்த்துக்கொள்.

ஆதி 6:20. ஜாதிஜாதியான பறவைகளிலும், ஜாதிஜாதியான மிருகங்களிலும், பூமியிலுள்ள சகல ஜாதிஜாதியான ஊரும் பிராணிகளிலும், வகை ஒன்றுக்கு ஒவ்வொரு ஜோடு உயிரோடே காக்கப்படுவதற்கு உன்னிடத்திலே வரக்கடவது. 

ஆதி 6:21. உனக்கும் அவைகளுக்கும் ஆகாரமாகச் சகலவித போஜனபதார்த்தங்களையும் சேர்த்து, உன்னிடத்தில் வைத்துக் கொள் என்றார். 

நோவாவுக்கு  கர்த்தருடைய கண்களில் தயவு கிடைத்திருக்கிறது.   கர்த்தர் நோவாவோடு  ஆலோசனைபண்ணுவதுபோல பேசுகிறார்.

அப்பொழுது தேவன் நோவாவை நோக்கி: ""மாம்சமான யாவரின் முடிவும் எனக்கு முன்பாக வந்தது; அவர்களாலே பூமி கொடுமையினால் நிறைந்தது; நான் அவர்களைப் பூமியோடுங்கூட அழித்துப் போடுவேன்'' (ஆதி 6:13) என்று சொல்லுகிறார். 

மனுஷருடைய துன்மார்க்கமும் கொடுமையும் அதிகரித்திருப்பதினால்,  தேவன்  துன்மார்க்கர் எல்லோரையும் ஜலப்பிரளயத்தினால் அழித்துப்போட சித்தமுள்ளவராயிருக்கிறார். தேவன் நோவாவிடம்  மனுஷரையும் பூமியையும் அழிக்கப்போவதாக சொல்லுகிறார். 

நோவாவுக்கு கர்த்தருடைய கண்களில் கிருபை கிடைத்திருப்பதினால், கர்த்தர் தம்முடைய  சித்தத்தையும்,  திட்டத்தையும் நோவாவுக்கு அறிவிக்கிறார்.  நோவாவைப்போலவே  ஆபிரகாமுக்கும்  கர்த்தருடைய கண்களில் கிருபை  கிடைத்தது. கர்த்தர் சோதோமை அழிக்க சித்தமுள்ளவராயிருந்தார். அவர் தம்முடைய சித்தத்தை ஆபிரகாமுக்கு வெளிப்படுத்தினார்.  

""நான் செய்யப்போகிறதை ஆபிரகாமுக்கு மறைப்பேனோ?'' (ஆதி 18:18). ""கர்த்தராகிய ஆண்டவர் தீர்க்கதரிசிகளாகிய தம்முடைய ஊழியக்காரருக்குத் தமது இரகசியத்தை வெளிப்படுத்தாமல் ஒரு காரியத்தையும் செய்யார்'' (ஆமோ 3:7). 

தேவனாகிய கர்த்தர் தம்முடைய நோக்கத்தை  தீர்க்கதரிசன ஆவியின்  மூலமாக தம்முடைய பரிசுத்தவான்களுக்கு வெளிப்படுத்துகிறார். எல்லா விசுவாசிகளும்,  விசுவாசத்தின் ஆவியினாலும்,        ஞானத்தின் ஆவியினாலும், தேவனுடைய இரகசியங்களை அறிந்துகொள்ளலாம். 

தேவன் இந்தப் பூமியை அழிக்கப்போவதாக நோவாவிடம் பொதுவாக சொன்னார்.  இக்காலத்தில் நோவா  ஜனங்களுக்கு  தேவனுடைய வார்த்தையை பிரசங்கம்பண்ணிக்கொண்டிருக்கிறார். நோவா கர்த்தருடைய நாமத்தினால்  ஜனங்களை எச்சரிக்கிறார்.  இப்போது கர்த்தர்  நோவாவின்  மூலமாக பிரசங்கிக்கப்பட்ட செய்தியை உறுதிபண்ணுகிறார். 

தேவன் நோவாவை நோக்கி, ""வானத்தின்கீழே ஜீவசுவாசமுள்ள சகல மாம்சஜந்துக்களையும் அழிக்க நான் பூமியின்மேல் ஜலப்பிரளயத்தை வரப் பண்ணுவேன்; பூமியிலுள்ள யாவும் மாண்டுபோம்'' (ஆதி 6:17) என்று சொல்லுகிறார். 

தேவன் இந்தப் பூமியை ஜலப்பிரளயத்தினால் அழிக்கப்போகிறார்.  கர்த்தர் காரணமில்லாமல்  எந்தக் காரியத்தையும் செய்யமாட்டார்.  கர்த்தருடைய கிரியைகளெல்லாமே   நீதியும் நியாயமுமுள்ளது.  ஒருவேளை  கர்த்தருடைய சித்தமும், அவருடைய திட்டமும்,  நமக்கு  அறியாத இரகசியமாயிருக்கலாம்.  ஆனாலும்  கர்த்தர்  நீதியுள்ளவர். அவருடைய கிரியைகளும் நீதியானவை. 

தேவனுடைய  அம்பறா   தூணியில் ஏராளமான அம்புகள் உள்ளன. தேவனோ  தமக்குப் பிரியமான  அம்பை எடுத்து,  தமக்கு சித்தமான வேளையிலே, அழிவுக்கு நியமிக்கப்பட்டவர்கள்மீது எய்கிறார்.

தேவன் நோவாவிடம்  ""நான் அவர்களை  பூமியோடுகூட அழித்துப்போடுவேன்'' என்றும்,  ""சகல  மாம்ச ஜந்துக்களையும் அழிக்க நான்  பூமியின்மேல் ஜலப்பிரளயத்தை வரப்பண்ணுவேன்'' என்றும் சொல்லும்போது  தேவனுடைய நியாயத்தீர்ப்பு நிச்சயமாய் வரும் என்பதை இது உறுதிபண்ணுகிறது. 

தேவன் நோவாவுடனே தம்முடைய உடன்படிக்கையை ஏற்படுத்துகிறார்  (ஆதி 6:18).  இந்த உடன்படிக்கை  தேவனுடைய  தெய்வீக பராமரிப்பின் உடன்படிக்கையாகும்.  கர்த்தர் இந்தப் பூமியை அழித்தாலும்,  இயற்கையின் பிரமாணம் அழியாது.  ஜலப்பிரளயத்தினால்  பூமியும் சகல ஜீவஜந்துக்களும் அழிந்துபோகும். ஆனாலும் முடிவு வரையிலும்  இயற்கையின் பிரமாணம் இருக்கும்.

தேவன் இந்தப்                பூமியிலுள்ள  ஜீவஜந்துக்களையெல்லாம் ஜலப்பிரளயத்தினால் அழித்துப்போட்டாலும்,  பூமியிலுள்ள யாவும் மாண்டுபோனாலும்,  நோவாவும் அவருடைய குடும்பத்தாரும் அழிவுக்கு தப்பிக்கிறார்கள். 

""பின்னும் தேவன் நோவாவையும், அவன் குமாரரையும் நோக்கி: நான் உங்களோடும், உங்களுக்குப் பின்வரும் உங்கள் சந்ததியோடும், உங்களோடே பேழையி-ருந்து புறப்பட்ட சகல ஜீவஜந்துக்கள் முதல் இனிப் பூமியில் உண்டாகப்போகிற சகல ஜீவஜந்துக்கள் பரியந்தம், பறவைகளோடும், நாட்டு மிருகங்களோடும், உங்களிடத்தில் இருக்கிற பூமியிலுள்ள சகல காட்டு மிருகங்களோடும் என் உடன்படிக்கையை ஏற்படுத்துகிறேன்'' (ஆதி 9:8#10).

இந்தப் பூமியும், பூமியிலுள்ள சிருஷ்டிகளும் ஜலப்பிரளயத்தினால் அழிந்துபோனாலும்,  கர்த்தருடைய  சித்தத்தின் பிரகாரம் ஒரு சில சிருஷ்டிகள்   அழிந்துபோகாமல் இருக்கும். ஜீவனோடிருக்கிற  சிருஷ்டிகளை  நோவாவும்  அவருடைய குடும்பத்தாரும்  பராமரிக்கவேண்டும். தேவன்  ஜலப்பிரளயத்தினால் சகலமாம்ச ஜந்துக்களையும் அழித்துப்போட்டாலும்,   அவர் அவற்றை மொத்தமாக அழித்துப்போடவில்லை. கொஞ்சம் ஜீவஜந்துக்களை உயிரோடு வைக்கிறார்.  இது தேவனுடைய கிருபை. 

தேவன் தம்முடைய கிருபையின் உடன்படிக்கையை நோவாவோடு  ஏற்படுத்துகிறார்.  நோவாவின் வித்திலிருந்து  தேவன் தமக்கு ஒரு புதிய சந்ததியை   உருவாக்குகிறார்.

கர்த்தர் கிருபையும் இரக்கமுமுள்ளவர்.  கர்த்தருடைய இரக்கத்திற்கு  நோவா அடையாளமாயும் சாட்சியாயும் இருக்கிறார்.  நோவாவின் காலத்தில்  ஏராளமான  ஜனங்கள் இருந்தாலும், நோவாவுக்கு மாத்திரமே கர்த்தருடைய கண்களில்   கிருபை கிடைத்திருக்கிறது. நோவா தேவனோடே சஞ்சரித்துக்கொண்டிருக்கிறார்.  நோவாவின் ஜெபத்தையும் பக்தியையும் கர்த்தர் அங்கீகரிக்கிறார். நோவாவின் நிமித்தமாக கர்த்தர் அவருடைய குடும்பத்தாரை இரட்சிக்கிறார்.

கர்த்தர் நோவாவை நோக்கி,            ""நீ  கொப்பேர் மரத்தால் உனக்கு ஒரு  பேழையை உண்டாக்கு'' என்று சொல்லுகிறார்.  பேழை என்பது வடிவத்திலே ஒரு கப்பலைப்போன்றது. இந்தக் கப்பலை  பாய்மரம் கட்டியோ  அல்லது  துடுப்பைகளை பயன்படுத்தியோ இயக்க முடியாது.  நோவா பேழையை உண்டுபண்ணி  கடலிலே மிதக்கவிடவில்லை.  அவர்  தரையிலே  பேழையை உண்டுபண்ணி வைக்கிறார். பூமியின்மீது தண்ணீர் நிரம்பும்போது இந்தப் பேழை மிதக்கும்.

கொப்பேர் மரத்தைப் பற்றி       அதிகமான விவரம் எதுவும் தெரியவில்லை. கப்பல் கட்டுவதற்கு இந்த மரம் பயன்படுத்தப்படுகிறது. அழுகிப்போகாத தன்மையும், பூச்சியால் அரிக்கப்படாத தன்மையும் இந்த மரத்திற்கு உண்டு. 

நோவாவின் பேழை 450 அடி நீளமும், 75 அடி அகலமும், 45 அடி உயரமும் உள்ளது. பேழை பெரியதாக இருப்பதினால் சகலவித மாம்சமான ஜீவன்களிலும் ஆணும், பெண்ணுமாக வகை ஒன்றுக்கு ஒவ்வொரு ஜோடு பேழைக்குள்ளே எளிதாக உயிரோடே காக்கப்படுகிறது. சமுத்திரத்தின் மச்சங்கள் பேழைக்குள் இருந்திருக்காது. அவை பேழைக்கு வெளியே சமுத்திரத்திலேயே இருந்திருக்கும். பேழைக்குள் நோவாவும், அவனுடைய குடும்பத்தாரும் மாம்சமான ஜீவன்களும் ஒரு வருஷமும் 17 நாட்களும் இருக்கிறார்கள். இவர்கள் எல்லோருக்கும் இத்தனை நாளுக்குமுரிய போஜனப்பொருட்களும் பேழைக்குள் இருக்கிறது.

நோவா பேழைக்கு ஓர் ஜன்னலை உண்டு பண்ணவேண்டும். ஜன்னல் என்பதற்கு இந்த வசனத்தில்       பயன்படுத்தப்பட்டிருக்கும் எபிரெய      வார்த்தை ""த்சோஹர்'' என்பதாகும். வெளிச்சத்திற்காக உண்டாக்கப்படும் திறப்பு என்பது இதற்குப் பொருள். இது அளவில் மிகவும் பெரியதாக இருக்கும். இந்த பெரிய திறப்பிற்குள் சிறிய ஜன்னல்கள் இருக்கும். அந்த சிறிய ஜன்னலுக்கான எபிரெய வார்த்தை ""கல்லோன்'' என்பதாகும்         (ஆதி 8:6).

நோவா பேழையை உண்டாக்கவேண்டும் என்பது  கர்த்தருடைய சித்தம். இந்தப் பேழையை உண்டாக்குவதற்கு  கர்த்தர் நோவாவை தெரிந்தெடுக்கிறார்.  நோவாவையும்  அவருடைய குடும்பத்தாரையும்  ஜலப்பிரளயத்தினால் வரும்  அழிவுக்கு தப்பிக்கப்பண்ணவேண்டும் என்பது தேவனுடைய சித்தம். கர்த்தர் நோவாவின் விசுவாசத்தையும், அவருடைய கீழ்ப்படிதலையும் சோதிக்க விரும்புகிறார்.



கர்த்தர் நோவாவுக்கு  தம்முடைய சத்திய  வார்த்தையைப் போதிக்கிறார். கர்த்தராகிய இயேசுகிறிஸ்துவினால் மாத்திரமே நமக்கு இரட்சிப்பு உண்டாகும்.  மனுஷருடைய சொந்த முயற்சியினால்  அவனுடைய  ஆத்துமாவுக்கு இரட்சிப்பு உண்டாகாது.  ஆனாலும்  நாம் இரட்சிக்கப்படுவதற்கு, நாமும்  விசுவாசத்தினால்  ஆயத்தமாகவேண்டும்.  தேவனில்லாமல் நமக்கு இரட்சிப்பு இல்லை.  கர்த்தரும் நம்முடைய  ஒத்துழைப்பு இல்லாமல்  நம்மை இரட்சிக்கமாட்டார்.

கர்த்தர் நோவாவிடம் பேழையை உண்டாக்குமாறு சொல்லுகிறார்.        பேழையின் எல்லா அம்சங்களையும் கர்த்தர் அவருக்கு தெளிவுபடுத்துகிறார். நோவா இந்தப் பேழையை கெப்பேர் மரத்தால் உண்டாக்கவேண்டும். இந்தப் பேழையில் மூன்று தட்டுகள் இருக்கவேண்டும்.  ஒவ்வொரு  தட்டிலும்  அநேக அறைகள் தடுக்கப்பட்டிருக்கவேண்டும். 

பேழையிலுள்ள எல்லா இடமும் பயன்படுத்தப்படும்.  பேழையிலே ஏராளமான ஜீவஜந்துக்கள்  கூட்டிச் சேர்க்கப்படுகிறது. அவற்றுக்கெல்லாம் தனித்தனியாக  அறை வசதிகள் உண்டுபண்ணப்படவேண்டும்.  பேழையிலே பயன்படுத்தப்படாத இடம் என்று எதுவுமே இருக்காது.  

கர்த்தர் நோவாவிடம் பேழையை உண்டுபண்ணவேண்டிய  விதத்தையும் சொல்லுகிறார்.   பேழையின் நீளம் முந்நூறு முழமும், அதின் அகலம் ஐம்பது முழமும், அதின் உயரம் முப்பது முழமுமாய் இருக்க வேண்டும் (ஆதி 6:15). 

கர்த்தருக்காக ஊழியம் செய்கிறவர்கள்,  தாங்கள் செய்யவேண்டிய  ஊழியத்தின் அளவுகளையும், விவரங்களையும் கர்த்தரிடத்திலிருந்து பெற்றுக்கொள்ள வேண்டும். கர்த்தர் சொன்ன பிரகாரம்  கவனமாய் ஊழியம் செய்யவேண்டும்.  

நோவா அந்தப் பேழையிலே அறைகளை உண்டுபண்ணி,  உள்ளும் புறம்புமாக கீல் பூசவேண்டும்.  பேழையிலுள்ள அறைகளின் கதவுகள்  உள்புறமாகவும் திறக்கும், வெளிப்புறமாகவும்  திறக்கும். கதவுகளை உள்புறமாக அடைத்துவிட்டால்,  வெளியே பெய்கிற மழைத்தண்ணீர் பேழைக்குள்ளே வராது.  கதவுகளை  வெளிப்புறமாக திறந்துவிட்டால்,  பேழைக்குள்ளே தங்கியிருக்கிற  ஜீவஜந்துக்களின் வாசனைகளெல்லாம் வெளியேறும். எல்லா ஜீவஜந்துக்களும் பேழைகளிலுள்ள அறைகளில் அடைக்கப்பட்டிருக்கிறது.  விலங்குகளின் நாற்றம் வெளியேறவேண்டும். அப்போதுதான் நோவாவும் அவருடைய குடும்பத்தாரும்  சுத்தமான  காற்றை சுவாசம்பண்ண முடியும்.

நோவா பேழைக்கு ஓர் ஜன்னலை உண்டு பண்ணி, மேல்தட்டுக்கு ஒரு முழத்தாழ்த்தியிலே அதைச் செய்துமுடித்து, பேழையின் கதவை அதின் பக்கத்தில் வைக்கவேண்டும். அவர் கீழ் அறைகளையும், இரண்டாம் தட்டின் அறைகளையும், மூன்றாம் தட்டின் அறைகளையும் பண்ணவேண்டும்   (ஆதி 6:16). 

கர்த்தர் பூமியையும், பூமியிலுள்ள சகல ஜீவஜந்துக்களையும்  அழிக்கவேண்டுமென்று சித்தங்கொண்டிருக்கிறார்.  கர்த்தர் நோவாவை  நோக்கி, "" வானத்தின்கீழே ஜீவசுவாசமுள்ள சகல மாம்சஜந்துக்களையும் அழிக்க நான் பூமியின்மேல்  ஜலப்பிரளயத்தை வரப் பண்ணுவேன்; பூமியிலுள்ள யாவும் மாண்டுபோம்'' (ஆதி 6:17) என்று சொல்லுகிறார். 

பூமியிலுள்ள யாவும் மாண்டுபோனாலும்,  கர்த்தர் நோவாவையும் அவருடைய குடும்பத்தாரையும்  உயிரோடு பாதுகாப்பதாக வாக்குப்பண்ணுகிறார்.   கர்த்தர்  நோவாவோடு  உடன்படிக்கையை ஏற்படுத்துகிறார்.  நோவாவும், அவருடைய மனைவியும், அவருடைய மூன்று குமாரரும்.  மூன்று குமாரரின் மனைவிகளும்   பேழைக்குள் பிரவேசிக்கவேண்டும்.

தேவன் நோவாவைப் பேழையை  உண்டு பண்ணச் சொல்லும்போது, நோவாவின் குமாரர்கள் பெரியவர்களாகவும், திருமணமானவர்களாகவும் இருக்கிறார்கள். ஜலப்பிரளயத்திற்கு இரண்டு வருஷத்திற்குப் பின்பு, நோவாவின் குமாரனான சேமிற்கு 100 வயதாகிறது. நோவா 120 வருஷங்களாக பேழையை உண்டு பண்ணினார் என்று ஒருசிலர் கூறுகிறார்கள். சேமின் வயதைக் கணக்கு பார்க்கும்போது இவ்வாறு கூறுவதற்கு வாய்ப்பில்லை  (ஆதி 8:18).

 பெற்றோர் நல்லவர்களாகயிருப்பார்களென்றால்,  அவர்கள் தங்களுடைய இரட்சிப்பில்  கவனம் செலுத்துவதுபோல,  தங்களுடைய குடும்பத்தாரின் இரட்சிப்பிலும் கவனம் செலுத்துவார்கள். முழுக்குடும்பமாய் கர்த்தரை ஆராதிக்கவேண்டுமென்று பிரியப்படுவார்கள். 

பெற்றோர் கர்த்தருக்கு              பயந்து, கர்த்தரிடத்தில் பக்தியுள்ளவர்களாயிருக்கும்போது,  அவர்கள் தங்கள் பிள்ளைகளையும்  கர்த்தருக்கு பயந்து வளர்ப்பார்கள்.  பிள்ளைகளின் சந்தோஷமே  பெற்றோரின் சந்தோஷமாயிருக்கும்.  கர்த்தர்  பெற்றோரின் பக்தியையும் ஜெபத்தையும் அங்கீகரித்து,  அவர்களுடைய பிள்ளைகளுக்கு  தம்முடைய இரட்சிப்பின் கிருபையை வெளிப்படுத்துகிறார்.   பிள்ளைகள் கர்த்தருடைய விசேஷித்த கிருபைகளை பயன்படுத்தி, தங்கள் ஆவிக்குரிய ஜீவியத்திலே வளர்ச்சி பெறவேண்டும்.

கர்த்தர் நோவாவுக்கு மிகப்பெரிய ஆசீர்வாதத்தைக் கொடுக்கிறார்.  நோவாவின்  மூலமாய்  அவருடைய குடும்பத்தாருக்கும், அநேக ஜீவஜந்துக்களுக்கும் ஆசீர்வாதம் கடந்து வருகிறது.  அவர்களெல்லோரும்       அழிவுக்கு தப்பிக்கிறார்கள். நோவா  இரட்சகராகிய இயேசுகிறிஸ்துவுக்கு அடையாளமாயிருக்கிறார். 

நோவா தன்னுடைய காலத்தில்  வாழ்ந்த ஜனங்களுக்கு கர்த்தருடைய  வார்த்தையையும்,  அவருடைய நீதியான நியாயத்தீர்ப்பையும் பிரசங்கம்பண்ணுகிறார்.  கர்த்தரே நோவாவை போதகராக நியமித்திருக்கிறார்.

ஏராளமான ஜீவஜந்துக்கள் மரித்துப்போகாமல் இரட்சிக்கப்படுவதற்கு நோவா காரணமாயிருக்கிறார். கர்த்தர் நோவாவை நோக்கி, ""சகலவித மாம்சமான ஜீவன்களிலும் ஆணும் பெண்ணுமாக வகை ஒன்றுக்கு ஒவ்வொரு ஜோடு உன்னுடன் உயிரோடே காக்கப்படுவதற்கு, பேழைக்குள்ளே சேர்த்துக்கொள்''   (ஆதி  6:19) என்றும், 

""ஜாதிஜாதியான பறவைகளிலும், ஜாதிஜாதியான மிருகங்களிலும்,      பூமியிலுள்ள சகல ஜாதிஜாதியான ஊரும் பிராணிகளிலும், வகை ஒன்றுக்கு ஒவ்வொரு ஜோடு உயிரோடே காக்கப்படுவதற்கு உன்னிடத்திலே வரக்கடவது'' (ஆதி 6:20) என்றும் சொல்லுகிறார். 

எல்லா உயிரினங்களையும்  மறுபடியுமாக ஜெநிப்பிக்க வைப்பதற்கு இவை போதுமானது. (ஆதி 7:2). தேவனுடைய பலுகிப்பெருகும் பிரமாணம் இன்னும் அமுலில் இருக்கிறது. பேழைக்குள் சுத்தமான மிருகங்களும், சுத்தமில்லாத மிருகங்களும் இருக்கிறது (ஆதி 1:11). 

நோவா அந்த             ஜீவஜந்துக்களை பேழைக்குள்ளே சேர்த்துக்கொள்ளவில்லையென்றால்,  அவையெல்லாம் ஜலப்பிரளயத்தில் மூழ்கி அழிந்துபோகும். பேழைக்குள் சேர்த்துக்கொள்ளப்பட்ட ஜீவஜந்துக்களுக்கு  போஜனம்வேண்டும். கர்த்தர் நோவாவை நோக்கி, ""உனக்கும் அவைகளுக்கும் ஆகாரமாகச் சகலவித போஜனபதார்த்தங்களையும் சேர்த்து, உன்னிடத்தில் வைத்துக் கொள்''           (ஆதி  6:21) என்று சொல்லுகிறார். 

நோவா  ஜீவஜந்துக்களுக்கு போஜனம் கொடுக்கவில்லையென்றால், அவை  பேழைக்குள்ளே இருந்தாலும், அங்கே பட்டினியால் செத்துப்போகும். நோவா  கிறிஸ்துவுக்கு அடையாளமாயிருக்கிறார்.  கிறிஸ்துவானவர்  நம்முடைய தேவைகளையெல்லாம் சந்திக்கிறார். நம்மைப் போஷித்து பராமரிக்கிறார். 

மனுக்குலம் பாவத்தினால் முற்றிலும் அழிந்துபோகாதபடிக்கு, இரட்சகராகிய இயேசுகிறிஸ்து  மனுஷருடைய ஆத்துமாக்களை இரட்சித்து மனுக்குலத்தை காப்பாற்றுகிறார். நோவா  ஜீவஜந்துக்களுக்கு ஆகாரம் கொடுத்து, அவற்றை இரட்சித்து,  அவற்றை ஆளுகை செய்யவேண்டும்.  கிறிஸ்துவானவர் நம்முடைய ஆத்துமாக்களை இரட்சித்து, நம்மை ஆளுகை செய்கிறார். 

""அவர் குமாரனாயிருந்தும் பட்டபாடுகளினாலே கீழ்ப்படிதலைக் கற்றுக்கொண்டு, தாம் பூரணரானபின்பு, தமக்குக் கீழ்ப்படிகிற யாவரும் நித்திய இரட்சிப்பை அடைவதற்குக் காரணராகி, மெல்கிசேதேக்கின் முறைமையின்படியான பிரதான ஆசாரியர் என்று தேவனாலே நாமம் தரிக்கப்பட்டார்'' (எபி 5:8#10).

நோவா செய்து முடிக்கிறார்  

ஆதி 6:22



ஆதி 6:22. நோவா அப்படியே        செய்தான்; தேவன் தனக்குக் கட்டளையிட்டபடியெல்லாம் அவன் செய்து முடித்தான்.   

கர்த்தர் தனக்கு கட்டளையிட்டபடியே  நோவா கொப்பேர் மரத்தால் பேழையை உண்டாக்குகிறார். பேழையின் அளவுகளெல்லாம்  கர்த்தர் சொன்ன பிரகாரம் இருக்கிறது. தேவன் தனக்கு கட்டளையிட்டபடியெல்லாம் நோவா செய்து முடிக்கிறார். 

நோவா கர்த்தருடைய வார்த்தையை நம்புகிறார். அவர் கர்த்தருடைய கட்டளைக்கு கீழ்ப்படிகிறார்.  கர்த்தர் தனக்கு கட்டளையிட்டபடியெல்லாம் நோவா செய்து முடித்தது, கர்த்தருடைய கட்டளைக்கு   அவர் கீழ்ப்படிவதற்கு அடையாளம். 

நோவா பேழையை உண்டாக்கும்போது மழை பெய்யவில்லை. அவர்  பேழையை உண்டாக்கும் வேலையை செய்யும்போது,  அவருடைய உற்றார் உறவினர்கள் எல்லோரும் அவரை பரியாசம் செய்திருப்பார்கள்.  அவர் எல்லோருடைய  ஏளனப்பேச்சுக்கும்,  பரியாச வார்த்தைக்கும்  ஆளாகியிருப்பார்.  குடிகாரர்கள்கூட  நோவாவை கேலி செய்திருப்பார்கள்.  நோவாவோ அவர்களுடைய  கேலிப்பேச்சுக்கு செவிகொடுக்கவில்லை. அவர் கர்த்தருடைய கட்டளைக்கு செவிகொடுத்து, அதற்கு மாத்திரம் கீழ்ப்படிகிறார். 

நோவா விசுவாசத்தினால் பேழையை உண்டுபண்ணி முடிக்கிறார். கர்த்தர் சொன்ன பிரகாரம் அவர் பேழையை செய்திருக்கிறார். கர்த்தர் சொன்ன  அளவுகளின் பிரகாரமும், மாதிரி வடிவத்தின் பிரகாரமும்,  நோவா  பேழையை உண்டாக்கி முடித்திருக்கிறார். 

விசுவாசிகளாகிய நமக்கு நோவா  முன்உதாரணமாயிருக்கிறார். கர்த்தர்     தனக்கு கட்டளையிட்டபடியெல்லாம் நோவா  செய்து முடித்ததுபோல, நாமும் கர்த்தர் நமக்கு கொடுக்கும் ஊழியங்களை உண்மையாய் நிறைவேற்றவேண்டும்.  கிறிஸ்துவானவர் கல்வாரி சிலுவையிலே  ""எல்லாம் முடிந்தது'' என்று  சொன்னதுபோல,  நாமும் நம்முடைய  ஊழியப்பொறுப்புக்களை முடிக்கவேண்டும்.

நோவா விசுவாசத்தினால்  பேழையை கட்ட ஆரம்பித்தார். அந்த வேலையை  அவர் தொடர்ந்து செய்ய முடியாதபடிக்கு,  அவருக்கு அநேக பிரச்சனைகள் உண்டாயிற்று.  ஆனாலும் கர்த்தர் தனக்கு கட்டளையிட்டபடியே, அவர் பேழையை  உண்டாக்கி முடித்தார். அதுபோலவே  நமக்கும் ஊழியத்திலே பிரச்சனைகளும்,  எதிர்ப்புக்களும் வந்தாலும்,  நாம் கர்த்தரையே நோக்கிப் பார்த்து, கர்த்தர் நமக்கு கொடுக்கும் ஊழியத்தை செய்து முடிக்கவேண்டும்.

நாம் கர்த்தரை சந்திப்பதற்கு ஆயத்தமாயிருக்கவேண்டும்.  நாம் மரிக்கும்போது  கர்த்தருடைய  நியாயாசனத்திற்கு முன்பாக  நிற்கவேண்டும்.  நாம் மரிப்பதற்கும்,  மரித்த பின்பு  தேவனால் நியாயந்தீர்க்கப்படுவதற்கும், நாம் நம்மை ஆயத்தம்பண்ணவேண்டும். நம்முடைய ஆவிக்குரிய ஜீவியம் கிறிஸ்துவின்மீது கட்டியெழுப்பப்படவேண்டும்.  

""ஆகையால் நான் சொல்-ய இந்த வார்த்தைகளைக் கேட்டு, இவைகளின்படி செய்கிறவன் எவனோ, அவனைக் கன்மலையின்மேல் தன் வீட்டைக் கட்டின புத்தியுள்ள மனுஷனுக்கு ஒப்பிடுவேன்''(மத் 7:24). 

நோவாவின் காலத்தில் பூமியின்மேல்   ஜலப்பிரளயம் உண்டாயிற்று. இது  தேவனுடைய  நியாயத்தீர்ப்பு.       பேழைக்குள் பிரவேசித்தவர்கள் எல்லோரும்  பிழைத்துக்கொண்டார்கள். 

கிறிஸ்துவானவரே நமக்கு பேழையாக இருக்கிறார். நாம் கிறிஸ்துவைப் பற்றிக்கொண்டால் நாமும் அழிவுக்கு தப்பித்துக்கொள்வோம்.

நோவா பேழையை செய்தபோது,   அவர்  உளிகளையும்,  சுத்திகளையும் பயன்படுத்தியிருப்பார்.  ஜனங்கள் எல்லோரும் அவர் பயன்படுத்தின கருவிகளின் சத்தத்தைக் கேட்டிருப்பார்கள்.  அது  சாதாரண சத்தமல்ல. அந்த சத்தம்  அவர்களுக்கு கொடுக்கப்பட்ட  எச்சரிப்பின் சத்தம். இக்காலத்திலும் கர்த்தருடைய ஊழியக்காரர்கள் இயேசுகிறிஸ்துவின் சுவிசேஷத்தையும்,  தேவனுடைய நியாயத்தீர்ப்பையும் நமக்கு பிரசங்கம்பண்ணுகிறார்கள். நாம்  கர்த்தருடைய எச்சரிப்பின் சத்தத்தை  அசட்டை செய்துவிடக்கூடாது. நாம் கர்த்தருடைய வார்த்தைக்கு கீழ்ப்படியவேண்டும். நாம் நம்முடைய பேழையாகிய கிறிஸ்துவைப் பற்றிக்கொள்ளவேண்டும். 


